JIYANEKE DUIN MUMKUN E

Rojhilata Navîn di dîroka mirovahiyê de wek malzaroka şaristaniyê tê nasîn. Mirov li ser vê axê bûye mirov û şaristaniya li vir çêkiriye xwe pêl bi pêl vegirtiye giştiya cîhanê. Erdnîgariyeke berhemdar, mirovine afîranêr û xwezayeke bêhempa çawa dibe îroj di nav xwîn û şer û pevçûn û kuştin û rebenî û belengazî û dijberiyan de dinale û li xwe xwedî dernakeve.

Belê, mirovên Rojhilata Navîn li xwe xwedî dernakevin. Xwe bi destê mirovine nijadperest, olperest, kesayetperest, xweperest, berjewendîperest, pereperest, xwînxwarîperest û şerperest de berdidin.

Ka ew mirovên ji şikeft, berqeft û kundaran derketin, hatin li kêleka Dîjle û Firatê bi cî bûn, hiş û mejiyê xwe û dest û lingên xwe bi kar anîn, dest bi çandinî, sewalkarî, avdanî û berhemandinê kirin? Ka ew mirovên teşî, dolab, destar, gîsin, kêr, çakûç, heste, curn, den û cokên avê afirandin û pê bingehên şaristaniyê danîn? Ka ew mirovên li ser riya Hevrîşim karwanên bazirganiyê bi rê xistin? Ka ew mirovên alim, zanyar, hekîm û hoste derxistin?

Gelo em dîrokê şaş dixwînin? Bi kolandinên ji bin erdê berhemên arkeolog derdixin ne yên van mirovan bûn? Hin mirovine din ji ezmanan hatibûn ji wan re çêkiribûn û piştre firiyabûn, çûbûn? Gelo mirovên li ser vê xakê bê huner, bê çand, bê hiş û mejî bûn, yan zarokên wan ên îro ji mîrateyê dapîr û bapîrên xwe bêpar mane?

Em li van sed salên dawî binêrin û li rewşa bi milyonan mirovên li Rojhilata Navîn binêrin? Çima kes ji bo guhertina vê rewşê hewl nade û her yek bi rewşa xwe razî ye? Lê hemû rebenî, feqîrtî, rezîltî, mirin û kuştin, koletî û bindestî, zilm û zordarî, xerabî û dijberî jî li ser vê axê heye û didome. Rojhilata Navîn hîn ji dîktatorekî xelas nebûye, yekî din serî dide der. Hîn ji zalimekî safî nebûye, yekî zalimtir dertê holê. Hîn ji xerabiyekê derneketiye qedayeke mezintir bi ser de dibare. Dawî dîsa gotin tê ser pirsa, kengî wê mirovên vê axê li xwe xwedî derkevin? Çima wê kesek rabe û bi milyonan bilîze, wan bike kole, biajo, bikuje, bigire û heta yan bi xwe nemire, yan necehime kes li dijî wî mûyekî xwe jî nalivîne. Çima mirovên Rojhilata Navîn li axa xwe, li mafên xwe, li xwe xwedî dernakevin?

Li Îranê dîktatoriyeke olî, li Tirkiyê dîktatoriyeke siyasî, li Iraqê û li Sûriyê tevliheviyeke bêserûber rojane dibe sedema feqîrtî, mirin û kuştina mirovan. Îsraîl li Fîlîstînê dixe. Rûsya li Sûriyê pîkolê dike. Tirkiye xwe kiriye nêriyê Rojhilata Navîn. Îranê bi dehan komên çete û terorîst damezirandine û jiyanê li gelan dike jehr. Ne tenê rewşa gelê Kurd ê bindestê van dewletan e, rewşa gelên van dewletan jî ne baş e. Li Tirkiyê, li Îranê, li Iraqê, li Sûriyê gelê tirk, ereb, faris di nav xizaniyeke dijwar de ne, ji ber ku hemû dewlemendiya gel diçe aboriya şer. Tirkiye û Îran bi hezaran terorîstî bi xwedî dikin, çekên wan, xwarin û vexwarina wan û bi ser de mûçeyên wan tev ji qirika gelê xwe qut dikin û didin. Ji bilî wê ji bo birêvebirina aboriya şer a li hember gelan her sal bi milyar dolaran çek dikirin. Di bin navê modernkirina çekên şer de, her sal dîsa bi milyonan dolar pere ji qirika gelên xwe qut dikin û diherikînin ser hesabê dewlet an fîrmayên çekfiroş. Rewşa Îsraîlê jî wisa ye. Ew jî bi tilama şerê li hember filîstiniyan hemû aboriya gelê xwe diherikîne qada şer. Bêguman di vê rewşê de gelên van dewletan birçî, feqîr û belengaz dimînin.

Wiha bihizirin, ger ev dewlet dev ji şer û aboriya şer berdin, dikarin salê bi milyaran dolar pere li gelê xwe vegerînin. Ger li Tirkiye, li Îran, li Sûriye, li Iraq, li Îsraîlê mirovek ji bo malbata xwe bi xwedî bike, divê rojê heşt saetan kar bike, gava dewlet dev ji aboriya şer berdin, wê karkirina saetekê têrî xwebixwedîkirina wê malbatê bike û heft saetên din ew malbat wê karibe karên hunerî, çandî, werzîşî û hwd. bike.

Mirov çima nafikirin, ku jiyaneke din mumkun e û ne mecbûr in bibin koleyê dewleteke şerxwaz?

Dewlet bi riya siyaset, ol û propagandayê bi hiş û mejiyê mirovan dilîze, rê li ber wan dide şaşkirin, mejiyê wan tevlihev dike, baweriya wan dide guhertin û bi wan derûniyeke wisa dide çêkirin, ku ew dewlet wî şerî nemeşîne, wê jiyana tevan bikeve xetareyê. Mînaka vê ya herî dijwar li nav dewletên li Rojhilata Navîn desthilatdar in, tê dîtin. Mînak Tirk ji gelê xwe re dibêjin, ger em mafên kurdan nas bikin, wê welatê me parçe parçe bibe û êdî emê têk biçin. Tirkên bi vê çîrokê bawer dikin, zarokên xwe dişînin şerê li hember kurdan û bi mirina wan razî dibin, lê bi nasîna mafên kurdan razî nabin. Dîsa bi buhakirina lêçûna pêdiviyên jiyanê, bi dayîna baceke giran razî dibin û bi wekhevbûna bi kurdan re razî nabin. Ev rewş kêm zêde li Îran, Iraq, Sûriye û li Îsraîlê jî wisa ye. Gelo Îsraîl dewleta Filîstînê nas bike û dev ji aboriya şer berde, sale çend milyar dolar pere wê di dest de bimîne û karibe vî pereyî li xizmeta gel an hêsankirina jiyana gel vegerîne?

Ger Tirkiye dev ji sendrûma xwe ya kurdan berde, mafê kurdan nas bike, leşkerên xwe vegerîne baregehên wan an terxîs bike, dikare bi milyaran dolar pere yên niha dide şer, li gel vegerîne û gel bibe xwediyê jiyaneke xweştir.

Ew vê yekê nakin, lê belê çima gel, mirovên li van welatan dijîn vê yekê nafikirin û ji bo guhertina rewşa xwe tev nagerin? Wek te axa mirinê avêtibe ser ruyê wan, mirov xwe ker, lal û kor dikin û çi bi serê wan de were dispêrin Xwedê û dibêjin qey qedera me ye. Lê na. Ne qedera we ye. Serî rakin, siyaset û aboriya şer qebûl nekin. Jiyaneke bê şer, bê mirin û kuştin mumkun e. Îsraîl dikare bi Filîstînê re, Tirkiye-Iraq-Îran û Sûriye dikarin bi kurdan re li hev werin û şer bi dawî bikin, pereyên dirijînin domandina şer jî dikarin li gelên xwe vegerînin û jiyana gel xweştir bikin. Ev yek ji ber xwe ve nayê û çênabe. Divê her mirov kumê xwe deyne ber xwe û bifikire, bibêje, jiyaneke din mumkun e! Jiyaneke bê şer, dikare rewşa min xweştir bike. Divê dewlet ji bo xweşkirina jiyana min hebe, ne ez ji bo şerkirina dewletê hebim. Divê êdî mirovên li Rojhilata Navîn li xwe xwedî derkevin, şoreşeke din a destpêkirina şaristaniya mirovahiyê bi awayekî hemdem biafirînin.

Hesen Huseyîn Denîz